CELEX: C2007/042/18
Language: el
Date: 2007-02-24 00:00:00
Title: Υπόθεση C-501/06 P: Αναίρεση που άσκησε στις 11 Δεκεμβρίου 2006 η GlaxoSmithKline Services Unlimited (GSK), πρώην Glaxo Wellcome plc κατά της αποφάσεως που εξέδωσε το Πρωτοδικείο (τέταρτο διευρυμένο τμήμα) στις 27 Σεπτεμβρίου 2006 στην υπόθεση T-168/01, GlaxoSmithKline Services Unlimited κατά Επιτροπής των Ευρωπαϊκών Κοινοτήτων

24.2.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 42/11
            
         Αναίρεση που άσκησε στις 11 Δεκεμβρίου 2006 η GlaxoSmithKline Services Unlimited (GSK), πρώην Glaxo Wellcome plc κατά της αποφάσεως που εξέδωσε το Πρωτοδικείο (τέταρτο διευρυμένο τμήμα) στις 27 Σεπτεμβρίου 2006 στην υπόθεση T-168/01, GlaxoSmithKline Services Unlimited κατά Επιτροπής των Ευρωπαϊκών Κοινοτήτων
   (Υπόθεση C-501/06 P)
   (2007/C 42/18)
   Γλώσσα διαδικασίας: η αγγλική
   Διάδικοι
   
      Αναιρεσείουσα: GlaxoSmithKline Services Unlimited, πρώην Glaxo Wellcome plc (εκπρόσωποι: I. Forrester QC, J. Venit, δικηγόροι Νέας Υόρκης, S. Martínez Lage, abogado, Α. Κομνηνός, Δικηγόρος, A. Schulz, Rechtsanwalt)
   
      Έτεροι διάδικοι: Επιτροπή των Ευρωπαϊκών Κοινοτήτων, European Association of Euro Pharmaceutical Companies (EAEPC), Bundesverband der Arzneimittel-Importeure eV, Spain Pharma, SA, Asociación de exportadores españoles de productos farmacéuticos (Aseprofar)
   Αιτήματα της αναιρεσείουσας
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση του Πρωτοδικείου στο μέτρο που απέρριψε το αίτημα της GSK περί ακυρώσεως του άρθρου 1 της προσβαλλομένης αποφάσεως ή να λάβει άλλα μέτρα κατά την κρίση του.
            
         
               —
            
            
               να καταδικάσει την καθής στα δικαστικά έξοδα.
            
         Λόγοι αναιρέσεως και κύρια επιχειρήματα
   Η αναιρεσείουσα υποστηρίζει ότι η προσβαλλομένη απόφαση πρέπει να αναιρεθεί στο μέτρο που απορρίπτει το αίτημα της GSK περί ακυρώσεως του άρθρου 1 της προσβαλλομένης αποφάσεως για τους ακόλουθους λόγους:
   
               —
            
            
               Το Πρωτοδικείο υπέπεσε σε πλάνη κατά την κρίση ότι οι γενικοί όροι πωλήσεως συνεπάγονται σημαντικά αποτελέσματα κατά του ανταγωνισμού και κατά τούτο συνιστούν παράβαση του άρθρου 81, παράγραφος 1 ΕΚ και παρέλειψε να εκτιμήσει δεόντως το νομικό και οικονομικό πλαίσιό τους. Επιπλέον, 1) ο ανταγωνισμός τιμών μεταξύ προϊόντων του ιδίου εμπορικού σήματος στον οποίο αναφέρεται το Πρωτοδικείο με τον απόφασή του είναι το αποτέλεσμα στρεβλώσεως της αγοράς και 2) το Πρωτοδικείο επικαλέσθηκε οριακά πλεονεκτήματα που θα μπορούσαν να αποκομίσουν οι τελικοί καταναλωτές στις χώρες εισαγωγής από τη συμμετοχή των Ισπανών χονδρεμπόρων στον ανταγωνισμό εντός του ιδίου εμπορικού σήματος.
            
         
               —
            
            
               Το Πρωτοδικείο δεν ήταν αρμόδιο να διαμορφώσει κρίσεις πραγματικών περιστατικών σχετικά με τα πιθανά αποτελέσματα επί των ασθενών και αυτών που πληρώνουν τα φάρμακά τους, δεδομένου ότι η προσβαλλομένη απόφαση της Επιτροπής δεν περιέχει βάση για τέτοιες κρίσεις.